Liisa-Ly Pakosta

Justiits- ja digiminister

Justiits- ja Digiministeerium

[info@justdigi.ee](mailto:info@justdigi.ee) 5.01.2026 nr. 3-1/3

**Ettepanek kohtutäituri- ja pankrotihalduri**

**eksami korralduse muutmiseks**

Lugupeetav justiits- ja digiminister Liisa-Ly Pakosta

Pöördun Teie poole ettepanekuga algatada kohtutäituri seaduse ja pankrotiseaduse muutmise eelnõu, millega lubada ka kohtute seaduse § 47 lõike 1 punktile 1 vastava haridustasemega kohtutäituri abidel saada ametikohajärgselt pankrotihaldurina tegutsemise õigus. Lisaks teeme ettepaneku analüüsida võimalust, et kohtutäituril ja kohtutäituri abil võiks olla pankrotihaldurina tegutsemise õigus üksnes juhul, kui ta on sooritanud eksami, milles lahendas edukalt pankrotimenetluse kaasuse ja et pankrotihaldur võib ilma eksamita kandideerida kohtutäituri vabale ametikohale, kui ta on varem sooritanud pankrotihalduri eksami, milles lahendas edukalt täitemenetluse kaasuse.

I

Kehtiva pankrotiseaduse § 56 lg 1 p 4 kohaselt võib pankrotihalduriks olla Koja kutsekogu liikmeks olev kohtute seaduse § 47 lõike 1 punktile 1 vastava haridustasemega kohtutäitur. Kohtutäituri seaduse § 23 kohaselt on kohtutäituri abile seatud võrdsed tingimused kohtutäituriga ja lisaks on kohtutäituri abil ka kohtutäituri asendamise õigus, kusjuures seadus ei piira asendajaks oleva kohtutäituri abi ametivolitusi kohtutäiturile antutega võrreldes. Puudub sisuline põhjus, mispärast ei ole kohtute seaduse § 47 lõike 1 punktile 1 vastava haridustasemega kohtutäituri abile antud pankrotihaldurina tegutsemise õiguse võimalust, nagu see on kohtutäituril.

Kohtutäiturite ja Pankrotihaldurite Koda on saanud viimasel ajal mitmelt kohtunikult märkusi, et ei leita piisavalt kiiresti sobivat ja vakantset pankrotihaldurit, mistõttu kannatab menetluste tõhusus kannatab. Samas on ametis mitmeid kohtutäituri abisid, kes oleksid põhimõtteliselt võimelised pankrotihalduri ülesandeid täitma (näiteks on usaldusisikuna tegutsemise õigustes kolm kohtutäituri abi).

Kohtutäituri abi pädevus ja praktiline kogemus menetluslike otsuste tegemisel, vara käsitlemisel ning võlgnike varalise seisu hindamisel on üldjuhul piisavalt lähedane sellele, mida pankrotihalduri töö eeldab. Seetõttu ei ole põhjendatud olukord, kus kohtutäituri abi, kes sageli täidab ulatuslikke ja sisulisi ülesandeid täitemenetluses, ei saa haldurikutset taotleda, samal ajal kui kohtutäituril on see võimalus olemas. Kohtutäituri abid on niigi sooritanud samaväärse eksami, nagu kohtutäituridki, mistõttu eksami uuesti läbimise nõudmine kohtutäituri abidelt, aga mitte kohtutäituritelt, ei ole põhjendatud.

Seaduse täpsustamise vajadus puudutab eeskätt PankrS § 56 ja § 57 regulatsiooni. PankrS § 56 lõike 1 punkti 4 ja § 57 lõike 3 sõnastust tuleb pärast sõna „kohtutäitur“ täiendada sõnadega „ja kohtutäituri abi“.

Ettepaneku kohaselt rakenduks muudatus lisaks tulevastele ka juba ametis olevatele kohtutäituri abidele.

II

Kohtutäiturite ja Pankrotihaldurite Koda korraldab ja viib kohtutäituri seaduse § 94 p 2 alusel läbi kohtutäituri, pankrotihalduri ja saneerimisnõustaja eksami. Igal eksamil tuleb lahendada kaks kaasust – kohtutäituri eksamil ja pankrotihalduri eksamil täitemenetluse ja pankrotimenetluse kaasus, saneerimisnõustaja eksamil saneerimismenetluse ja pankrotimenetluse kaasus. Koja eksamikomisjoni pikaajaline praktika näitab, et kohtutäituri eksamil osalenud ebaõnnestuvad valdavalt pankrotimenetluse kaasuse lahendmaisel ja pankrotihalduri eksamil osalenud täitemenetluse kaasuse lahendamisel. Erinevate valdkondade kaasuste lahendamine on eksamile pandud lähtuvalt eelnevas osas kirjeldatud ametisse või kutsesse ilma eksami ja väljaõppeta sisenemise õiguslikust võimalusest.

Kohtutäiturieksamil osalevad aastaid pigem samad inimesed, kel on pikaajaline kohtutäituri büroos töötamise staaž ja on ettevalmistuselt põhimõtteliselt võimelised töötama kohtutäituri abina, kuid ei läbi eksamit pankrotimenetluse kaasuse miinimumtasemele alla jääva lahendamise pärast. Analoogiliselt on ka pankrotihalduri eksamil osalenud pikaaegselt pankrotihalduri büroos töötanud inimesi, kes oleksid pädevad alustama iseseisvat töö pankrotihaldurina.

Eelneva pinnalt teeme Teile ettepaneku analüüsida võimalust, et kohtutäituril ja kohtutäituri abil võiks olla pankrotihaldurina tegutsemise õigus üksnes juhul, kui ta on sooritanud eksami, milles lahendas edukalt pankrotimenetluse kaasuse ja et pankrotihaldur võib ilma eksamita kandideerida kohtutäituri vabale ametikohale, kui ta on varem sooritanud pankrotihalduri eksami, milles lahendas edukalt täitemenetluse kaasuse.

Ettepaneku kohaselt vajavad ülevaatamist kõik ameti- ja kutsevahelist liikumist sätestavad õigusnormid ja eksamite korralduslikud sätted. Printsiibis võiks iga eksamit läbida sooviv isik valida, kas võtab lahendada korraga kahe või vaid konkreetse õigusvaldkonna kaasuse ja vastavalt tehtud valikule ja eksami edukale tulemusele saab või ei saa individuaalse võimaluse asuda ilma eksami ja väljaõppeta ka teise ametisse või kutsesse.

Lugupidamisega

*/allkirjastatud digitaalselt/*

Maarja Roht

Koja esimees

Jaan Lõõnik, [jaan.loonik@kpkoda.ee](mailto:jaan.loonik@kpkoda.ee), 6464619